《琐窗寒 春阴》
清代·周贻繁

弱雨难零，痴云不醒，积阴凝暮。窗纱静掩，锁得篆烟成雾。

试销闲、西园漫游，探它春色藏何处。看柳眉未展，桃腮犹敛，寂寥如故。

频觑。溪边树。剩几朵残梅，留人缓步。韶光似此，怎续池塘佳句。

问东君、因甚自迟，嫩姿只恐风易妒。待明朝、放了新晴，著意匀红素。

作者简介：周贻繁，字茹馨，湘潭人。元氏县知县张玠室。姊诒端，即文襄左侯夫人也。繁与姊并传诗学于母王。文襄曾合刻其词为《慈云诗钞》。